Buxoro viloyatida yuz bergan tabiiy ofat oqibatlarini bartaraf etish bo‘yicha kechiktirib bo‘lmaydigan chora-tadbirlar to‘g‘risida

2020-yil 27-28-aprel kunlari respublikamizning qator viloyatlari ayrim tuman va shaharlarida kuchli shamol bilan yomg‘ir yog‘ib o‘tdi. Shamolning tezligi ba’zi hududlarda sekundiga 30 — 35 metrga yetdi.
 Bu tabiiy ofat ayniqsa Buxoro viloyatiga o‘zining sezilarli ta’sirini o‘tkazdi. Natijada iqtisodiyot tarmoqlari jiddiy zarar ko‘rdi. Jumladan, neft-gaz, energetika va infratuzilma sohalari, ijtimoiy obyektlar — kasalxonalar, maktablar, maktabgacha ta’lim muassasalari, ko‘p qavatli hamda aholining yakka tartibdagi uy-joylari, qishloq xo‘jaligi ekinlari, shuningdek, g‘alla, paxta, meva-sabzavot maydonlari va issiqxonalar katta talofat ko‘rdi.
 Yuz bergan tabiiy ofat oqibatlarini zudlik bilan bartaraf etish, avariya-tiklash, qurilish-ta’mirlash ishlarini olib borish, qishloq xo‘jaligi ekinlarini tez kunlarda qayta joylashtirish va ekishni xamda zarar ko‘rgan aholiga har tomonlama tezkor amaliy yordam ko‘rsatishni tashkil etish maqsadida:
 1. Buxoro viloyatida yuz bergan tabiiy ofat oqibatlarini bartaraf etish bo‘yicha Hukumat komissiyasi (keyingi o‘rinlarda — Hukumat komissiyasi) tashkil etilsin va uning tarkibi ilovaga muvofiq tasdiqlansin.
 2. Hukumat komissiyasi (A. Ramatov) zimmasiga kuyidagi vazifalar yuklansin:
 Buxoro viloyati iqtisodiyot tarmoqlarida, birinchi navbatda energetika, ijtimoiy soha, ko‘p qavatli uy-joy fondi, yakka tartibdagi aholi xonadonlari, noturar joy binolari, madaniy meros obyektlariga yetkazilgan zarar va yo‘qotishlar miqdorini aniqlash va baholash;
 tabiiy ofatdan zarar ko‘rgan fuqarolarga amaliy yordam ko‘rsatish, zaruratga qarab ularga vaqtincha turar joy, oziq-ovqat, tibbiy xizmat va boshqa tegishli sharoitlarni yaratish;
 aholi punktlarida tabiiy ofat oqibatlarini tezkorlik bilan bartaraf etish, ijtimoiy-iqtisodiy, muhandislik, transport va energetika infratuzilmasi hamda boshqa hayotiy muhim obyektlar va tizimlarni, uy-joy va kommunal xo‘jaligini tiklash va ishchanlik holatiga keltirish;
 qurilish-tiklash ishlariga zarur bo‘ladigan barcha turdagi qurilish materiallarining miqdorini aniqlash va ularni respublikaning turli hududlaridagi ishlab chiqarish korxonalaridan kerakli hajmda yetkazilishini ta’minlash;
 qishloq xo‘jaligi va o‘rmon xo‘jaligi ishlab chiqarishida yetkazilgan zararlar, ekin maydonlaridagi yo‘qotishlar va nobudgarchiliklar o‘rnini qoplash, irrigatsiya va melioratsiya tarmoqlarini tiklash choralarini ko‘rish;
 tez kunlarda nobud bo‘lgan g‘alla va paxta maydonlarini to‘liq o‘rganib chiqib, qisqa muddatlarda boshqa turdagi qishloq xo‘jaligi mahsulotlarini ekishni tashkil etish, zarar ko‘rgan issiqxonalarni tiklash va ulardagi ekinlarni parvarishlash bo‘yicha zarur chora-tadbirlarni belgilash.
 3. Hukumat komissiyasi (A. Ramatov) mutasaddi vazirliklar, idoralar va boshqa tashkilotlar bilan birgalikda Buxoro viloyatining shahar va tumanlarida yetkazilgan zarar va yo‘qotishlar ko‘lamini hamda ajratiladigan moliyaviy mablag‘larni inobatga olgan holda tabiiy ofat oqibatlarini bartaraf etish bo‘yicha kompleks chora-tadbirlar dasturini uch kun muddatda ishlab chiqib, uni amalga oshirilishini ta’minlasin.
 4. Moliya vazirligi (T. Ishmetov) bir kun muddatda Buxoro viloyatida yuz bergan tabiiy ofat oqibatlarini bartaraf etish ishlariga Davlat budjeti mablag‘lari hisobidan 100 milliard so‘m miqdorida mablag‘ ajratsin.
 Hukumat komissiyasi tabiiy ofat oqibatlarini o‘rganish natijalariga ko‘ra, zaruratga qarab Buxoro viloyatiga qo‘shimcha mablag‘lar ajratish bo‘yicha taklif kiritsin.
 5. Vazirlar Mahkamasi (O‘. Barnoyev), Qishloq xo‘jaligi vazirligi, O‘zagroinspeksiya, “Davyergeodezkadastr” qo‘mitasi, Buxoro viloyati hokimligi uch kun muddatda qishloq xo‘jaligi ekinlariga, jumladan g‘alla, paxta, meva-sabzavot va issiqxonalar bo‘yicha zarar yetkazilgan maydonlarni aniqlab, har bir ekin turi bo‘yicha tumanlar kesimida bajariladigan chora-tadbirlarni ishlab chiqsin hamda tezkor tarzda amalga oshirilishini ta’minlasin.
 6. Vazirlar Mahkamasi (J. Qo‘chqorov, O‘. Barnoyev), Moliya vazirligi, Iqtisodiy taraqqiyot va kambag‘allikni qisqartirish vazirligi, Qishloq xo‘jaligi vazirligi besh kun muddatda paxta-to‘qimachilik klastyerlari va fermer ho‘jaliklari tomonidan zarar yetgan g‘o‘za maydonlariga qilingan xarajatlar va g‘alladan olinmaydigan hosil o‘rnini qoplash yuzasidan taklif kiritsin.
 7. Energetika vazirligi (A. Sultanov) uch kun muddatda ishlab chiqarish, ijtimoiy soha va aholini elektr energiyasi va tabiiy gaz bilan uzluksiz ta’minlash, shuningdek, avariya-tiklash ishlariga respublikaning boshqa hududlaridan kuch-vosita va maxsus texnikalarni jalb etish choralarini ko‘rsin.
 8. Mudofaa vazirligi (B. Qurbonov) tabiiy ofat yuz bergan hududlarda muhandislik, qidiruv-qutqaruv va boshqa shoshilinch ishlarni bajarish, zarar ko‘rgan odamlarning hayot faoliyatini birinchi navbatda ta’minlash, muhim obyekt va tizimlarning ishchanligini tezkorlik bilan tiklash ishlariga Janubiy-g‘arbiy maxsus harbiy okrug harbiy qism va muassasalarining harbiy xizmatchilari hamda maxsus texnikalarini jalb qilsin.
 9. Ichki ishlar vazirligi (P. Bobojonov):
 Milliy gvardiya bilan birgalikda Buxoro viloyati hududida tabiiy ofat oqibatlarini bartaraf etish ishlarini amalga oshirish jarayonida jamoat tartibini saqlash, fuqarolar xavfsizligini xamda jismoniy va yuridik shaxslar turar-joylari, bino-inshootlari va mol-mulki muhofaza qilinishini ta’minlash choralarini ko‘rsin;
 ta’mirlash-qayta tiklash brigadalari va maxsus xizmatlar transport vositalarining to‘siqsiz harakatlanishini ta’minlasin, zarur hollarda belgilangan yo‘nalishlarda Yo‘l-patrul xizmati kuchlari yordamida ularning kuzatuvini tashkil etsin, transport ta’minoti va muayyan hududni qamrab olish bo‘yicha amaliy yordam ko‘rsatsin.
 10. Favqulodda vaziyatlar vazirligi (A. Qo‘ldoshev) tabiiy ofat oqibatida saqlanib qolayotgan tahdid va xavflarni oldindan aniqlash xamda bartaraf etish, aholi turar-joylari, ijtimoiy-iqtisodiy ahamiyatga ega bo‘lgan obyektlarda yonginlar kelib chiqishining oldini olish, moddiy yo‘qotishlarni kamaytirishga qaratilgan va boshqa kechiktirib bo‘lmaydigan ishlarni tashkil etsin.
 11. Axborot texnologiyalari va kommunikatsiyalarini rivojlantirish vazirligi (Sh. Sadikov) o‘n kun muddatda Buxoro viloyatida yuz bergan tabiiy ofat oqibatida aloqa vositalari, Internet tarmoqlari xamda texnik qurilmalarga yetkazilgan zararni aniqlash va barchasini ishchi holatga keltirish, uzilgan aloqa kabellari va nosoz holga kelgan mobil aloqa baza stansiya antennalarini qayta tiklash xamda ularning uzluksiz ishlashini ta’minlash choralarini ko‘rsin.
 12. Respublika komissiyasi (A. Ramatov, K. Kamalov) o‘n kun muddatda Olot tumani aholisiga kulay shart-sharoitlar yaratish, tuman markazini yanada obod va ko‘rkam qilish maqsadida ko‘p qavatli uy-joylar, madaniy-maishiy hamda boshqa ijtimoiy obyektlar qurilishi bo‘yicha, Moliya vazirligi (T. Ishmetov) mazkur qurilish ishlarini moliyalashtirish yuzasidan taklif kiritsin.
 13. Bosh vazir o‘rinbosari — investitsiyalar va tashqi savdo vaziri S. Umurzoqov Buxoro viloyati hokimligi va tijorat banklari bilan birgalikda ikki hafta muddatda Olot va Qorako‘l tumanlarida yirik investitsiya loyihalarini amalga oshirish yuzasidan taklif kiritsin. 
 14. Belgilansinki, Bosh vazirning birinchi o‘rinbosari A. Ramatov — Hukumat komissiyasiga umumiy rahbarlik qilish bilan bir qatorda Buxoro viloyatida iqtisodiyot tarmoqlari, infratuzilma, qurilish va uy-joy fondini tiklash ishlari bo‘yicha, Bosh vazir o‘rinbosari O‘. Barnoyev — qishloq xo‘jaligida amalga oshiriladigan ishlar bo‘yicha, Mudofaa vaziri B. Qurbonov — Olot tumanida, Ichki ishlar vaziri P. Bobojonov — Qorako‘l tumanida hamda Favqulodda vaziyatlar vazirining birinchi o‘rinbosari A. Qo‘ldoshev — Jondor tumanida bajariladigan barcha ishlarni tashkil etish bo‘yicha shaxsan mas’ul hisoblanadi. 
 15. Respublika komissiyasi (A. Ramatov) Sog‘liqni saqlash vazirligi (A. Shodmonov) bilan birgalikda tabiiy ofat oqibatlarini bartaraf etish ishlarini tashkil etish va amalga oshirish davomida koronavirus infeksiyasi tarqalishi munosabati bilan joriy qilingan karantin tartib-qoidalariga qat’iy rioya etilishini ta’minlasin. 
 16. Mazkur farmoyish ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari Z.Sh. Nizomiddinov zimmasiga yuklansin.